बिहार में 4 हजार डॉक्टर हड़ताल पर  
गोपालगंज जेल में डॉक्टर की हत्या के विरोध में सभी जिला अस्पतालों, ब्लॉक हेल्थ सेंटर और प्राथमिक स्वास्थ्य केंद्रों में डॉक्टर काम पर नहीं जाएंगे।
बिहार की गोपालगंज जेल में डॉक्टर की हत्या से नाराज राज्य के कम से कम चार हजार डॉक्टर मंगलवार को हड़ताल कर रहे हैं। गोपालगंज जेल में कुछ कैदियों ने डॉक्टर बुद्धदेव सिंह की पीट−पीटकर हत्या कर दी थी।  इस घटना के विरोध में सरकारी मेडिकल कॉलेज अस्पतालों को छोड़कर बाकी सभी जिला अस्पतालों, प्राथमिक चिकित्सा केंद्रों और ब्लॉक हेल्थ सेंटर में डॉक्टर काम पर नहीं जाएंगे।  ये सभी डॉक्टर बुद्धदेव सिंह के परिवार के लिए दो करोड़ रुपये के मुआवजे की मांग कर रहे हैं। साथ ही जेल में हुई घटना की सीबीआई जांच कराने और आंध्र प्रदेश मेडिकल प्रोटेक्शन एक्ट की तर्ज पर बिहार में कानून लाने की मांग कर रहे हैं।